VOA intervju: Ambasador SAD u BiH Clifford Bond 19/3/02 - 2002-03-19
Ovoj zemlji trebaju političari koje zanima interes cijele BIH, a ne interes ovog ili onog entiteta, etničke grupe ili političke stranke
VOA: Kakva je trenutna politika Sjedinejnih Država prema Balkanu, posebno prema BiH, u svjetlu spetembarskih terorističkih napada? C.BOND: Mislim da je naša poliitka prema Bosni i Balkanu uopće i dalje stabilna. Kao prvo, mi podržavamo provedbu dejtonskog sporazuma, uključujući i dejtonske odrednice poput povratka izbjeglica, kao i dugoročnu integraciju BiH u Evropu. Smatramo da je održiva, stabilna Bosna, ključ cijelog balkanskog regiona, možda čak i ključ za ulazak cijelog područja u evropske političke, sigurnosne i ekonomske strukture. VOA: Da li BiH doživljavate kao stvarnog partnera u anti-terorističkoj koaliciji? C.BOND: Kada sam tek stigao u BIH, prije neštvo više od 4 mjeseca, medjunarodni mediji su postavljali pitanje o tome je li Bosna u antiterorističkoj borbi, dio problema, ili dio njegovog rješenja. Mislim da je do sada postalo prilično jasno da je BIH svakako dio rješenja problema, i vrlo smo zadovoljni suradnjom Vlade BiH. Mislim da i gradjani BiH moraju biti zadovoljni radom vlasti, posebno što se tiče napora u jačanju graničnih službi, jačanju i sposobnosti policije. Mi, naravno, vjerujemo da još toga mora da se uradi u području jačanja zakonskih infrastruktura u BiH i to na način koji će ići u korist boljeg rada policije u borbi protiv terorizma. Vlada u Sarajevu i dalje na tome radi i moram ponoviti da smo vrlo zadovoljni dosadašnjom suradnjom. VOA: Poznata je priča o izručenju alžirske grupe, poznata je i priča o postojanju tzv egipatske grupe u BiH - koji je vaš komentar na to, pogotovo na navode o kršenjima ljudskih prava isporučenih Alžiraca? C.BOND: Naša je akcija bila zasnovana na tome da smo imali vjerodostojne informacije o tome da su te osobe predstavljale ozbiljnu prijetnju našim objektima i osoblju u BiH. Tu smo informaciju podijelili s vladom BiH, oni su ih uhapsili, a potom smo mi postigli dogovor s vlastima koji nam je omogućio nastavak istrage. Zna se da su ti ljudi sada u Guantanamu, na Kubi, a naša se istraga nastavila. Ti ljudi se vrlo humano tretiraju; medjutim, problem koji je iskrsnuo prilikom njihovog transfera, po mom mišljenju još jednom naglašava potrebu da se ojačaju zakonske i proceduralne forme u BiH, tako da vlada bude u povoljnijem položaju kada se bude sučeljavala s ovim novim, izuzetno teškim prijetnjama. Ne znam , medjutim, gdje bi mogla biti tzv egipatska grupa; kako smo mi shvatili , vlada BiH traga za njima, a službeni Kairo je zainteresiran za njih i već je zahtijevao njihov transfer u Egipat, kada ih se pronadje. Dakle, ako bi vlada BiH ušla toj grupi u trag, ona bi vjerovatno suradjivala s egipatskom vladom o tome. VOA: Svjedoci smo bili ovih dana odluke o presjecanju i zamrzavanju finansijskih tokova i sredstava za neke humanitrane organizacije za koje se sumnja da su povezane s terorizmom, a koje imaju ogranke i u Sarajevu. C.BOND: Nakon 11 septembra, istraga je pokazala da su neke nevladine organizacije, dobrovoljno ili ne, dozvolile da se neke grupe izopače i zloupotrebljavaju od strane terorista. Mi smo reagirali tako što smo blokirali imovinu nekih od ovih grupa, tu smo informaciju podijelili s našim partnerima u koaliciji, a oni su nam se potom pridružili u daljim istragama i zamrzavanju sredstava tih institucija. Podršku u tom smislu smo dobili i od vlade ovdje u Sarajevu. VOA: Prijedjimo , gospodine ambsadore, na druge vruće teme u BiH. Javnost u BiH zamjera medjunarodnoj zajednici sporost u hapšenju najtraženijih osudjenika za ratne zločine. C.BOND: Potpuno razumijem iznerviranost ovdašnjeg stanovništa dosadašnjom nesposobnošću medjunarodne zajednice da uhvate i privedu pravdi Radovana Karadzića i Ratka Mladića. Ja s naše strane samo mogu reći da smo odlučni da se to učini, mi razumijemo da se stranica u knjizi balkanske povijesti ne može okrenuti sve dok se te osobe ne izvedu pred Haški Tribunal . VOA : Hoće li USTAVNE promjene, tj konstitutivnost tri naroda u BIH, i svih njenih drugih gradjana, dovesti do ubrzanja provedbe dejtonskih odrednica, ili možda do njegove revizije? C.BOND: Mislim da bi Ustavna reforma pozitivno doprinijela stvaranju atmosfere povjerenja, da bi povećala broj povratnika u njihove domove...Takodjer bih ovdje dodao da, da bi to pitanje proizvelo puni pozitivni rezultat, rješenje ustavnih promjena i tri konstitutivna naroda mora biti doneseno i prihvaćeno od strane lokalnih političkih lidera. Ne smije se nametati rješenje sa strane - pozicija moje vlade je da i dalje uporno podržavamo lokalno rješenje ovog problema. Mislim da je to od ključnog značaja za budućnost BiH. Medjutim, isto tako smatram da će svaka solucija morati biti pronadjena spremnošću na kompromis svih - demokratski principi se moraju poštivati, ali kompromisa medju političkim liderima mora biti. VOA: Sjedinjene države bile su pokrovitelj Dejtonskog sporazuma; medjutim, kada bi se u BiH našle zajedničke jake snage koje bi mogle provesti reviziju Dejtonskog sporazuma uz stranu pomoć, bi li Washington i to podržao? C.BOND: Kao prvo, mi smo odani ideji potpune provedbe Dejtonskog sporazuma, a to smo pokazali i kroz prisutnost američkih vojnih snaga u BiH i kroz financijsku pomoć u povratku izbjeglica. Medjutim, jasno mi je da bi Dejtosnki sporazum mogao biti promijenjen, ako bi se to postiglo na osnovi konsensusa i kompromisa. Dejton služi kao Ustav ove zemlje, i kao i svi ustavi, vremenom zahtijeva amandmane. Medjutim, odluka o amandmanima mora biti načinjena na osnovu konsensusa i dijaloga koji bi uključivao sve strane u BIH. VOA: Kakav je vaš komentar u vezi rasprava o potrebi smanjena vojnih snaga na obje strane, u Federaciji i u Republici Srpskoj? C.BOND: Reći ću da nema alternative smanjivanju vojnih snaga u BiH. Vojsku koju je BiH naslijedila iz perioda rata, u broju i strukturi, ona ne može priuštiti. To je takodjer vojska koja ne odgovara misiji Bosne i Hercegovine danas. Jasno je da, ako BiH želi integriranje u evropske sigurnosne tokove, njoj treba vojska koja je moderna, restruktuirana i u skladu s NATO savezom. To se može postići jedino smanjenjem broja vojnika, te iznalaženjem vlastite uloge koja je u skladu sa sigurnosnom situacijom u regionu . VOA: Za kraj, kao predstavnik vlade u Washingtonu, šta očekujete i šta predlažete onima koji su dobili mandat da odlučuju sudbinu ove zemlje? C.BOND: Mislim da bih iste zadatke zadao liderima i u Sarajevu i u Banjoj Luci - fokusirao bih se na tri stvari, Kao prvo, ovoj zemlji trebaju političari koje zanima interes cijele BIH, a ne interes ovog iili onog entiteta, etničke grupe ili političke stranke. Drugo, hitno je potrebno krenuti ka rješenju problema kriminala i korupcije, jer oni izopačuju politički sistem i štete ekonomiji. To je problem u čijem rješavanju lokalni lideri trebaju pomoć medjunarodne zajednice. Kao treće, moramo u BiH stvoriti održivu ekonomiju. Ima puno faktora koji utječu na to, a kojima treba pomoć - vladavina zakona, poreski sistem, borba protiv korupcije. To bi trebali dakle biti prioritetni zadaci tako da generacije koje dolaze, imaju razloga ostati u BIH, a ne otići u emigraciju. Na ove stvari bi se trebali fokusirati i na oktobarskim izborima.